KURZUS: Programozás alapjai

MODUL: Előszó

Előszó

| Ez az elektronikus tananyag a Széchenyi István Egyetem különféle mérnök szakos hallgatói számára készült, a mérnök informatikusok kivételével. A kurzus célja képessé tenni a hallgatókat egyszerű programok elkészítésére C programnyelven. A C az egyik legelterjedtebb, legszélesebb körben használt programnyelv, amit részben általános felhasználhatóságának köszönhet. Ma is gyakran esik rá a választás, ha nagy teljesítményű alkalmazások létrehozása a cél, mint pl. operációs rendszerek eszközmeghajtói, nagy számításigényű (HPC) ipari és kutatási alkalmazások. Létrehozása óta azonban számos más, korszerűbb programnyelv is született. Ezek egy része valamilyen speciális feladatkör esetén jobb választásnak bizonyulhat, de a C nyelv ismerete ekkor is hasznos: számos korszerű nyelv örökölte szintaktikájának és megoldásainak jelentős részét a C-től, így a tárgy hasznos alapot nyújthat a későbbi továbblépéshez.
A tárgy elsajátításához általános számítógép-kezelői ismeretek szükségesek: tisztában kell lenni olyan fogalmak jelentésével, mint pl. operációs rendszer, fájlok, képesnek kell lenni programok indítására, szöveges dokumentumok szerkesztésére stb. Nem szükségesek azonban mély számítástechnikai, informatikai ismeretek: amire mindenképpen szükség lesz, azt az első néhány lecke során külön megmagyarázzuk.
A leckék végén megadunk néhány, a vizsgákon előfordulóhoz hasonló, teszt jellegű feladatot, illetve önállóan megoldandó feladatokat is adunk, melyek egy lehetséges megoldását is megadjuk. Azt javasoljuk azonban, hogy ezeket a kész megoldásokat csak az önálló feladatmegoldásokat követően tanulmányozzák. A megoldást megérteni ugyanis sokkal könnyebb, mint önállóan létrehozni azt. A kész programok tanulmányozásából ugyanakkor elleshetők ügyes megoldások, amiket később a saját programjaikban is alkalmazhatnak, illetve ellenőrizhetik saját megoldásuk helyességét. A programozás elsajátításához sok önálló, egyénenként változó mennyiségű gyakorlás szükséges. Ha a leckék végén szereplő példák mennyiségét nem találná elegendőnek, javasoljuk a különféle példatárak, pl. [6] tanulmányozását, de [5] is számos feladat ötletet tartalmaz. A modulok végén az elméleti anyaghoz kapcsolódó kérdéseket talál. Ilyenek szintén előfordulnak majd a vizsgákon.
Félévközi számonkérésre nem kerül sor a tárgyból, de erősen javasoljuk, hogy a félév során folyamatosan foglalkozzon az egymást követő leckék anyagának elsajátításával, és oldjon meg problémákat önállóan. A modul végi ellenőrző kérdéseket próbálja megválaszolni, hogy lássa, kellően elsajátította-e az elméleti ismeretanyagot! A félév számítógépes teszt kitöltésével zárul. Ez egyrészt 8 db., 1-1 pontot érő elméleti, igaz/hamis kérdést fog tartalmazni a modulzáró feladatokhoz hasonlóan. Másrészt szintén 8 db., 2-2 pontot érő feladat is helyet kap benne, melyek arra kérik a Hallgatót, hogy válassza ki azt a programsort, amellyel helyesen fog működni egy-egy előre elkészített függvény vagy program. Így összesen 24 pontot lehet gyűjteni. A ponthatárok a következők: 0-14: elégtelen, 15-17: elégséges, 18-20: közepes, 21-22: jó, 23-24: jeles. A teszt kitöltésére fél óra áll rendelkezésre. Egy minta vizsgasort a tananyag végén is talál.